kaerle etc. doen te weten allen tegewoirdigen ende toecommenden
dat wij ontfangen hebben die oitmoedige supplicatie van
henricke vander eertbruggen, een scaemel lantman woenende
tot londerzele inhoudende hoe dat in iunno lestleden hem
suppliant sittende in seker geselscap van goede mannen in een
huys ter plaatsen geheeten ten houte* binnen der prochien
van merchten buyten $$$ is daer inne gecomen wylen
pauwels de weert sweerende met quaden eede in effecte
dat hy den vader vanden voirseyden suppliant oft zynen zone
doot steken soude ende dat midts zekere geschillen
tanden tyden tusschen henlieden geresen dwelck hoorende
heeft de voirseyde suppliant in effecte geseght totten voirseyden
pauwels wat wildy den ander man wyten waerop
de selve pauwels heeft geantwoirdt vragende in effecte
den selven suppliant oft hy den selven $$ suppliant
verantworden wilde de suppliant antwordende iaeck
daer hen leet oft arch geschieden souden heeft met
dien de voirseyden pauwels den voirseyden suppliant geworpen
met eenen pot in zyn zyde staende vorts oppe zoe tsche$$
om den suppliant met eenen opstekere te stekene maer wordde
gehouden ende de suppliant buyten der doren gestooten van
die ghene daer yegewoirdich wesende ende buyten
zynde heeft de voirseyde suppliant zeer gecomoneert wesende
midts raden voirseyden geseeght in effecte zyt ghy een man
compt hier buyten sonder nochtans de voirseyde pauwels
op sulcke woerden vuyt gecomen te zyne dan zoe de
suppliant meynde nae huys te gaene meynende dat al
gecesseert waere is hem de voirseyde pauwels opten
wech nae gevolght met eender garenpeertssen ? ende
den suppliant oploopende heeft den selven suppliant metter
garenpeertssen ter eerden geslagen ende den selven voorts
aengewilt nae tscheen met eenen opstekere maer is
de suppliant opgestaen ende heeft met zynen messe in
nootwere zyns lijfs naden voirseyden pauwels geslagen zoe
dat int gevecht de suppliant den selven pauwels
geslagen heeft een wonde in zyn hooft daer af hy
van levenden live ter doot gecommen is godwille deo
zielen barmhartich wesen dwelck de voirseyden suppliant
vuyt gronden zyns herten leet is ende in $$ken
van dien heeft de suppliant tvoirseyde ongeval aende vrienden
ende magen duegdelyck gebetert ende die selve nae zyn
vermogen gesoent ende hoewel hy anderssins is van
goeden name ende fame met oick van vredelycken conversatien
en eenen yegelycken kennisse van hem dragende hebbende wyf
endeeen ionck kindeken beduchtende nochtans rigeur van
iusticien en derre binnen onsen voirseyden lande van brabant
nyet comersen maer soude gescapen zyn vluchtich
buyten lants te moeten dolen ende zyn huysvrouwe
ende cleyn kindeken in grooter armoeden mendiceren
tzynder eeuwiger destructien desolatien ende verdriete
ten waere dat onze gracie ende genade hem hier op
werdde verleent ende geoptendeert by de welcke
gemerct $$$ dat hy hem in allen anderen dingen wel ende
eerlyck heeft gedragen hy ons zeer oitmoedelijk heeft gebeden ende versocht
waer omme zoe eest dat wy de saken voirscreven angemerct
den voirg$ suppliant genegen wesen tzynder voirseyden beden ende
supplicatie ende willende hem in dit stuck gracie ende
genade prefereren voir strangheyt van iusticien hebben
inden gevalle als boven vergeven quytgesconden ende geremitteert
vergeven quytschelden ende remitteren vuyt onser sunderlinger
gratien midts desen feyt ende dootslach boven verclaert
mitsgaders alle bruecke ende peyne corporelle ende criminelle
daer inne hier ter causen voirscreven met dat daer aen
cleeft tegens ons ende iusticie mesdeen mesgrepen ende
verbuert mach hebben hem als van desen wederom
stellen ende restitueren tot zynen goeden name fame
ende geruchte in onsen voirseyden lande van brabant ende in
allen anderen onsen landen ende heerlycheyden ende tot zyner
ongeconfisqueerden goeden ende onverbuerden goeden
in dien hy eenige heeft gelyck ende alzoe hy was
voore die toecompste vanden feyten ende dootslach voirscreven
imponerende hierop stilentie ende eeuwich swygen
onsen procureur generaal in brabant ende allen anderen onser
iusticieren ende officicieren wye zn syn satisfactie ende
beternisse eerst ende voir al gedaen zynde der partien
geinteresseerde in dien die alnoch nyet gedaen en zyn
ende eenige daer toe staet civilick alleenlick besonderlick
dat de voirseyde suppliant tvoirseyde stuck tegens ons civilick beten
sal naer gelegentheyt vanden mesdaet ende faculteyt van
zynen goeden met oick dat de selve suppliant schuldich zal
syn te betalen de redelycke ende wettelycke costen van
iusticien hieromme gedaen ende te doen allet ter taxacien
ende moderatien van onsen zeer lieven ende getruwen den
cancellier ende lieden van onsen rade geordonneert in
brabant die wy daer toe comitteren by desen ontbieden
daer om ende bevelen den selven onsen cancellier ende lieden
van onsen rade in brabant dat geroepen wese hen die
ghene die behoeren sullen daer om geroepen te zyne zy
procederen wil ende getrouwen ter verificatien ende interimenente
van desen onsen brieve naer hunne forme ende inhouden ende
ter taxatien van den voirseyden costen van iusticien ende
dat gedaen zynde ende de voirgenoemde costen getaxeert ende betaelt
zoe voirseyd is zn onse drossaert van brabant ende alle
andere onse ende die smaelere heeren rechteren iusticieren
officieren ende denen onsser voirseyden lants van brabant huere
stedehouderen ende een yegelyck van hen zoe hem toebehoiren
ende aengaen sal moeyen doen laten ende gedoogen den
voirseyden henricke vander eertbruggen suppliant van desen
onser tegewoirdiger gracie quytscheldinge ende remissie
van alle die inhouden van desen inder voegen ende manieren
voere verhaelt peyselick rustelic ende vredelick genyeten
ende gebruycken sonder hem te doen oft te laten geschieden
nu noch in toecommenden tyden eenich hindere stoot oft
moeyenisse in lyve oft in goede ter contrarien in
eeniger manieren aller in dien syn lyff oft eenige van
zyn onverbeurden goeden zoe voirseyd is daerom gevangen
gearresteert becommert oft belet waeren dat zy die
terstont ende sonder vertreck setten ende stellen oft
doen setten ende stellen tot geheelder ende volcommender
delivrancie want ons alsoe gelieft ende ten eynde
dat dit goet vast ende gestadich blyve ende gehouden
wordde teeuwiger dagen zoe hebben wy onsen segel
hieraen doen hangen, behoudelick in anderen saken
onser rechte ende eenen yegelycken $$$ gegeven
in onsen stadt van brussele inde maent van
aprille int jaer onses heeren duysent vyfhondert
ende twintich ende van onsen rycken te weten
vanden roomschen deerste ende van castillen
ende anderen tvijfste aldus stondt gescreven onder
op te plycke byder coninck in zynen rade ende
gheteekent boudewyns ende noch visa
$$ collatie van deser copyen is gedaen
ende $$$$